Document ID: 32005D0101

32005D0101
L 040/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 януари 2005 година
за приемане, съгласно Директива 92/43/ЕИО на Съвета, на списъка с обекти от значение за Общността за Бореалния биогеографски регион
(нотифицирано под номер C(2004) 5462)
(2005/101/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. относно опазването на природните местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Бореалният биогеографски регион, определен в член 1, буква в), iii) от Директива 92/43/ЕИО, обхваща части от територията на Финландия, Швеция и Литва, а също и територията на Естония и Латвия, както е обозначено на биогеографската карта, одобрена на 23 октомври 2000 г. от Комитета за местообитанията, създаден съгласно член 20 от посочената директива.
(2)
Настоящото решение не включва териториите на държавите-членки, които се присъединиха към Европейската общност на 1 май 2004 г. Тези държави-членки започнаха да предават до Комисията предложенията си за съответните територии на посочената дата. В резултат на това Комисията не е в състояние да обедини информацията от тези държави-членки в настоящия първоначален списък на територии от значение за Общността по смисъла на Директива 92/43/ЕИО. Данните ще бъдат предмет на бъдещо решение на Комисията, когато ще бъде събрана цялата информация, отнасяща се до този въпрос, и когато ще бъде направена задълбочена научна оценка на подадените от тези държави-членки предложения за територии.
(3)
Освен това в контекста на започналия през 1995 г. процес, е необходимо да се постигне известен напредък по отношение на изграждането на мрежата „Натура 2000“, която представлява съществен елемент от опазването на биологичното разнообразие в Европейската общност.
(4)
По отношение на Бореалния биогеографски регион, съгласно член 4, параграф 1 от Директива 92/43/ЕИО, в периода между януари 2003 г. и август 2004 г. Финландия и Швеция са изпратили до Комисията списъци с територии, предложени като територии от значение за Общността по смисъла на член 1 от посочената директива.
(5)
Списъците с предложените територии са били придружени от информация за всяка територия, представена във формата, установен с Решение 97/266/ЕО на Комисията от 18 декември 1996 г. относно формата за представяне на информация за обектите, предложени за включване в мрежата „Натура 2000“ (2).
(6)
Информацията включва най-скорошния и окончателен вариант на карта на територията, изпратена от заинтересованата държава-членка, наименованието на територията, нейното географско положение и площ, както и данните, получени в резултат от прилагането на критериите, определени в приложение III към Директива 92/43/ЕИО.
(7)
Въз основа на проектосписъка, изготвен от Комисията в съгласие с всяка една от заинтересованите държави-членки, който определя също така територии с типове приоритетни природни местообитания или с приоритетни видове, следва да се одобри списък на териториите, които са избрани като територии от значение за Общността.
(8)
Познанието за съществуването и разпространението на видовете и типовете природни местообитания се развива постоянно в резултат на наблюдението съгласно член 11 от Директива 92/43/ЕИО. Следователно оценката и изборът на територии на общностно равнище са направени, като е използвана най-добрата налична към настоящия момент информация.
(9)
Съгласно съдебната практика на Съда на Европейските общности „за да състави проектосписък на обекти от значение за Общността, който да доведе до създаването на единна европейска екологична мрежа на специални защитени територии, Комисията трябва да разполага с изчерпателен списък на териториите, които представляват съответен екологичен интерес на национално равнище от гледна точка на целта на директивата за опазването на природните местообитания и на дивата флора и фауна. (…) Освен това само по такъв начин е възможно да се изпълни целта, определена в член 3, параграф 1, първа алинея от посочената директива, за поддържане или възстановяване в благоприятно състояние на съхранение на типовете природни местообитания, както и на местообитанията на видовете в техния естествен район на разпространение, който може да се простира извън една или повече граници, които са вътрешни за Общността“ (3).
(10)
Въз основа на наличната информация и на общите оценки, направени в рамката на биогеографските семинари, подготвени от Европейския тематичен център за опазване на природата и биологичното разнообразие, както и на проведените с държавите-членки двустранни срещи, някои държави-членки не са предложили достатъчно територии, така че да изпълнят изискванията на Директива 92/43/ЕИО за определени типове местообитания и видове. Следователно за тези видове и типове местообитания, които са включени в приложение 2 към настоящото решение, не може да се заключи, че мрежата е завършена. Въпреки това, като взема под внимание забавянето при получаването на информацията и при постигането на съгласие с държавите-членки, Комисията счита, че тя следва да приеме първоначален списък на територии, който е необходимо да бъде преразгледан съгласно разпоредбите на член 4 от Директива 92/43/ЕИО по отношение на типовете местообитания и видовете, включени в приложение 2 към настоящото решение, за които посочените държави-членки не са предложили достатъчно територии съгласно изискванията на Директива 92/43/ЕИО.
(11)
Тъй като знанията за съществуването и разпространението на типовете природни местообитания от приложение I и видовете от приложение II към споменатата директива, които се срещат както в морските териториални води, така и в морските води под национална юрисдикция извън териториалните води, продължават да са непълни, не може да се заключи, че за тях мрежата е завършена или незавършена. Съответните видове и типове местообитания са представени в приложение 3 към настоящото решение. Следователно Комисията счита, че ако е необходимо, първоначалният списък ще бъде преработен по отношение на различните типове местообитания и видове, включени в приложение 3 към настоящото решение в съответствие с разпоредбите на член 4 от Директива 92/43/ЕИО.
(12)
В приложение 3 към настоящото решение са включени и другите типове природни местообитания от приложение I и видовете от приложение II към посочената директива, които подлежат на научно изследване.
(13)
Мерките, предвидени в настоящото решение, са в съответствие със становището на Комитета за местообитанията,
ПРИЕ НАСТОЯЩОТО РЕШЕНИЕ:
Член 1
Списъкът, включен в приложение 1 към настоящото решение, представлява първоначалния списък на териториите от значение за Общността за Бореалния биогеографски регион в съответствие с член 4, параграф 2, трета алинея от Директива 92/43/ЕИО.
Списъкът следва да се преразгледа в светлината на по-нататъшни предложения от държавите-членки в съответствие с член 4 от Директива 92/43/ЕИО по отношение на типовете местообитания и видовете, посочени в приложение 2 и в приложение 3 към настоящото решение.
Член 2
Адресати на настоящото решение са държавите-членки.
Съставено в Брюксел на 13 януари 2005 година.

Labels: 18
20